
הכנסת העשרים
מושב שני
<פרוטוקול מס' 383>
מישיבת ועדת הכספים
יום שני, י"ד בסיון התשע"ו (20 ביוני 2016), שעה 10:00
<סדר היום:>
<הצעת חוק לתיקון פקודת מס הכנסה (תיקון מס' 221), התשע"ו-2016 (מ/1016)>
נכחו:

<חברי הוועדה:> 
משה גפני – היו"ר
אחמד טיבי

מנואל טרכטנברג

מיקי לוי

מנחם אליעזר מוזס

רחל עזריה

<מוזמנים:> 
	רו"ח פרידה ישראלי
	–
	משנה לממונה על הכנסות המדינה, מינהל הכנסות המדינה, משרד האוצר

	דני שפר
	–
	מנהל תחום בכיר מיסוי גז ונפט, רשות המסים, משרד האוצר

	יואב משה
	–
	מנהל תחום בכיר החלטות מיסוי, רשות המסים, משרד האוצר

	יריב אבירם
	–
	מנהל תחום מפקח ארצי, רשות המסים, משרד האוצר

	אהוד (אודי) מוריה
	–
	מחלקת חקיקה, הפיקוח על הביטוח, משרד האוצר

	גל דרעי
	–
	מחלקת חקיקה, הפיקוח על הביטוח, משרד האוצר

	עו"ד ספי זינגר
	–
	מחלקת ייעוץ וחקיקה, משרד המשפטים

	עו"ד ורד שפילמן
	–
	מחלקת ייעוץ וחקיקה, משרד המשפטים

	עו"ד לילך וגנר
	–
	מחלקת ייעוץ וחקיקה (פלילי), משרד המשפטים

	עו"ד אביטל שרייבר
	–
	סגנית ראש רשות התאגידים, משרד המשפטים

	עו"ד ניצן וולקן
	–
	מחלקה משפטית, הרשות לאיסור הלבנת הון

	אירוס הומינר
	–
	מנהלת אגף יזמות עסקית, משרד העלייה והקליטה

	עידו יד שלום
	–
	פיקוח על הבנקים, בנק ישראל

	דרור גולשטיין
	–
	פיקוח על הבנקים, בנק ישראל

	עו"ד רונן ניסים
	–
	המחלקה המשפטית, בנק ישראל

	עו"ד עמיר פרנקל
	–
	בנק דיסקונט, איגוד הבנקים בישראל

	עו"ד מיקי טמיר
	–
	איגוד הבנקים בישראל

	עו"ד לוני בכר
	–
	איגוד הבנקים בישראל + התאחדות חברות הביטוח

	עו"ד חנוך הגר
	–
	מחלקת חקיקה, רשות ניירות ערך

	עו"ד גיא כץ
	–
	חבר פורום מסים, לשכת עורכי-הדין

	עו"ד פנחס מיכאלי
	–
	ממונה חקיקה, לשכת עורכי-הדין

	אלברט גמליאל
	–
	ועדה מקצועית, לשכת יועצי המס

	רו"ח צביקה זאבי
	–
	חבר ועדת המסים, לשכת רואי החשבון בישראל

	רו"ח עו"ד ג'ק בלנגה
	–
	יו"ר ועדת המסים, לשכת רואי החשבון בישראל

	רו"ח אביגיל שקוביצקי
	–
	פורום הגמ"חים

	מאיר דמן
	–
	מנהל עמותה, גמ"ח קהילת בעלזא, איגוד הגמ"חים

	רו"ח יהודה אנגלנדר
	–
	גמ"ח אהבת חסד, איגוד הגמ"חים

	עו"ד אברהם בן-צבי
	–
	יועמ"ש ומזכיר חברה ציבורית, יעו"ד – אזרחים אמריקאים שמודאגים מאפליה על בסיס לאום לארץ מוצא באספקת שירותים בנקאיים בישראל

	פנינה פויפר
	–
	פעילה, המשמר החברתי

	ויקטור פתאל
	–
	מרכז המחקר והמידע של הכנסת 

	עו"ד נעם שרייבר
	
	

	משה שרייבר
	
	

	ויקי שרייבר
	
	


לרשימת השדלנים שנכחו בדיון – ראו בקישור זה.

<ייעוץ משפטי: >
אייל לב ארי
עדי עמיתי (מתמחה)
<מנהל הוועדה:>
טמיר כהן
<רישום פרלמנטרי:>
אירית שלהבת
<הצעת חוק לתיקון פקודת מס הכנסה (תיקון מס' 221), התשע"ו-2016 (מ/1016)>
<היו"ר משה גפני:>
בוקר טוב. אני מתכבד לפתוח את ישיבת ועדת הכספים. אנחנו מתחילים בהצעת חוק לתיקון פקודת מס הכנסה (תיקון מס' 221), התשע"ו-2016, המכונה חוק הפטק"א.
בישיבה הקודמת לא היו הרבה חברי כנסת ואמרנו שיסבירו בישיבה הנוכחית את הנושא הזה באופן מסודר: איך  נולד ההסכם, מה אנחנו נדרשים לעשות וכולי. בבקשה. 

<פרידה ישראלי:>
אתן הסבר לגבי המהות של החקיקה שמוצעת בפנינו, מה עומד מאחוריה. 

בשנת 2010 כמדומני נחקק בארצות-הברית חוק שמכונה פטק"א – FATCA – Foreign Account Tax Compliance Act, חקיקה שהמטרה שלה היא מלחמה בהעלמות מס באמצעות החזקת חשבונות מחוץ לארצות-הברית. זה חוק אמריקאי. החקיקה הייתה דרקונית מאוד ובעצם חייבה כל מוסד פיננסי מחוץ לארצות-הברית – כאשר ההגדרה של "מוסד פיננסי" רחבה ביותר וכוללת בנקים וחברות ביטוח וגופי השקעות וכדומה, גופים מן הסוג הזה – החקיקה הזאת מנחה מוסדות פיננסיים זרים לדווח ל-IRS, לרשות המס בארצות-הברית, נתונים לגבי חשבונות מס של מה שנקרא אמריקאים. כל מוסד פיננסי יחויב לעשות גילוי וזיהוי של מחזיקי חשבונות אמריקאים אצלו, אם זה אזרחי ארצות-הברית, אם זה תושבי ארצות-הברית לצורך מס, וגם חברות מסוג מסוים, חברות שיש להן אופי פסיבי-השקעתי יותר ולא עסקי, לזהות את בעלי השליטה באותן חברות, לראות אם הם אמריקאים וגם לגבי החברות האלה לתת נתונים על חשבונות הבנק שלהן. 

ארצות-הברית קבעה סנקציות קשות מאוד כדי שיבצעו את החקיקה, הן של סגירת חשבונות, חובה לסגור חשבונות של סרבנים לתת פרטים לגבי הנתונים שלהם וחובה של ניכוי במקור. מוסדות פיננסיים שמשתתפים ומצייתים להוראת פטק"א יצטרכו לנכות 30% מס במקור מתשלומים שמקורם בארצות-הברית שעוברים דרכם ולהעביר את ה-30% מס במקור ל-IRS. 

בשלב שני הציעה ארצות-הברית הסדר. היא הציעה למדינות: בואו תעשו איתי הסכם ליישום פטק"א. בתמורה להסכם אנחנו ניתן לכם הקלות, והיא הציעה שני דפוסים של הסכם. הסכם אחד הוא הסכם שבו המוסדות הפיננסיים יעבירו ישירות מידע לרשות המסים האמריקאית, זה היה הסכם מסוג 2, והסכם מסוג 1, שאנחנו אימצנו בסופו של דבר, לפיו המוסדות הפיננסיים יעבירו מידע מול רשות המסים בישראל. זה שומר יותר על הריבונות. זאת אומרת, העסק של מוסדות פיננסיים בישראל יהיה מול רשות המסים בישראל, לה הם יעבירו מידע, ורשות המסים בישראל היא שתעמוד מול רשות המסים האמריקאית ותעביר אליה את המידע. 
בתמורה להסכם, מה הציעו האמריקאים? הם הציעו הדדיות מסוימת. אני חייבת להודות שהיא לא הדדיות מלאה. לאחר שיניחו את דעתן של שתי רשויות המס על נושא האבטחה של מערכת חילופי המידע בישראל ובארצות-הברית, לאחר שיניחו את דעתן לגבי האפקטיביות של כל נושא חילופי המידע הם יעבירו מידע על הכנסות שנזקפו בחשבונות של תושבי ישראל בארצות-הברית, בכך הם הציעו הדדיות. הם הציעו שלא לנקוט בצורה רחבה ביותר בסנקציה של חובת ניכוי במקור של 30%. 
<היו"ר משה גפני:>
מה זה הדדיות? מה שאנחנו נותנים להם הם נותנים לנו?
<פרידה ישראלי:>
אמרתי: הדדיות מסוימת, לא מלאה. 
<היו"ר משה גפני:>
מסוימת – זה לא הדדיות. אלה שני דברים שונים. 

<פרידה ישראלי:>
אז לא נקרא לזה הדדיות. אם אתה רוצה נאמר שהם גם יעבירו לנו מידע. הם יעבירו לפחות בשלב הזה – לא כתוב בהסכם אחרת אבל יש לי סיבה להאמין שבהמשך זה יהיה רחב יותר בגלל תקנים אחרים – פרטים על הכנסות שנזקפו לטובת תושבי ישראל בארצות-הברית. 

<היו"ר משה גפני:>
מה אנחנו נותנים להם?

<פרידה ישראלי:>
אנחנו נותנים להם יתרות של חשבונות של אמריקאים והכנסות מסוימות שנזקפו בחשבונם ואת פרטי הזיהוי שלהם. הם יעבירו אלינו פרטים על הכנסות שנזקפו בחשבונות של ישראלים בחוץ לארץ, למשל הכנסות ריבית, דיבידנד, דברים מן הסוג הזה.

<היו"ר משה גפני:>
וזהו?

<פרידה ישראלי:>
על תושבי ישראל. 

<היו"ר משה גפני:>
אני מדבר על תושבי ישראל. אני מדבר על ההדדיות המסוימת. זאת אומרת, אנחנו מעבירים להם נניח 100% והם מעבירים לנו 22%. 

<פרידה ישראלי:>
אני לא יודעת איך למדוד את זה באחוזים. כרגע המצב הוא שמבחינת יתרות בחשבון, אנחנו מעבירים יתרות והם מעבירים לנו הכנסות שנזקפו בחשבון. 

הם הפחיתו גם את הסנקציות של חובת ניכוי במקור, שתהיה פה חובה מוגבלת, רק על גופים שלקחו על עצמם ממילא נטל של ניכוי במקור במשטר שנקרא QI, שקיים כבר הרבה מאוד שנים בארץ, ונתנו עוד הקלות מסוימות לעומת התקנות האמריקאיות הנרחבות שלהם – מבחינת פרשנות, מבחינת כללים של חוק איסור הלבנת הון וכולי ואי סגירת חשבונות. 

הוקם איזשהו צוות בין-משרדי שאנחנו מרכזים אותו, שכלל נציגים מרשות המסים, ממשרד המשפטים, מכל הרגולטורים – הפיקוח על הבנקים, אגף שוק ההון ורשות לניירות ערך. הצוות הזה אמור היה בשלב ראשון לגבש החלטה מה המדיניות של ישראל כלפי חקיקת פטק"א, ובהמשך כשהוצעו ההסכמים האלה- - - 
<היו"ר משה גפני:>
מתי זה היה?

<פרידה ישראלי:>
הפעילות של הצוות התחילה באוגוסט 2013 ובהמשך קיבלנו החלטה לחתום על הסכם.

<היו"ר משה גפני:>
מי החליט?

<פרידה ישראלי:>
הצוות נתן המלצה. 
<היו"ר משה גפני:>
למי? לממשלה?

<פרידה ישראלי:>
לא. למנכ"ל משרד האוצר, עם המלצה לחתום על הסכם מדגם א'.
<היו"ר משה גפני:>
לא הביאו את זה לממשלה?

<פרידה ישראלי:>
בהמשך ההמלצות האלה הובאו להחלטה של הממשלה. נדמה לי שבחודש מרץ 2014 התקבלה החלטת ממשלה, שמוֹרה למשרד האוצר לנהל משא ומתן עם האמריקאים ולחתום איתם על הסכם. 
לוח הזמנים לצערי הרב היה מאוד-מאוד-מאוד לחוץ והוכתב על-ידי האמריקאים. זאת אומרת, לא היה לנו את כל הזמן ברשותנו. הנושא סבוך מאוד וחובק עולם של כל נושא המערכת הפיננסית.
<מיקי לוי (יש עתיד):>
מנכ"ל משרד ראש הממשלה דהיום טיפל בזה בהיותו נספח כלכלי בארצות-הברית של משרד הכלכלה ומשרד האוצר במשותף. 
<פרידה ישראלי:>
נכון, אלי גרונר. היינו בקשר גם אתו.

<מיקי לוי (יש עתיד):>
כל הפרטים נמצאים אצל אלי גרונר כי הוא ממש טיפל בזה פיזית. 

<פרידה ישראלי:>
אנחנו טיפלנו בזה פיזית והיינו גם בקשר עם אלי גרונר. במקום שהיה צורך בהתייעצויות שונות ומחשבות על הבעייתיות שחלה בכך שמוּחל פה חוק על מי שהם תושבי ישראל רק בגלל האזרחות האמריקאית שלהם, היו לנו הרבה התייעצויות, כולל ברמה של השגריר, עם כל הבעייתיות שראינו בנושא הזה, שיש פה חקיקה שפוגעת בפרטיות של תושבי ישראל. פה באמת עולה הנקודה על אנשים שהם אזרחי ארצות-הברית אבל הם תושבי ישראל ויכול להיות שכיום יש להם מעט מאוד קשר לאמריקאים. בעצם הלכנו בצורה שהלכו בה מדינות רבות. היום 113 מדינות כבר חתמו על ההסכם ונמצאות בשלבים שונים של ההסכם. יש מדינות שכבר העבירו מידע. 
<היו"ר משה גפני:>
למה הן חתמו? זה הסכם לא טוב למדינות. למה חתמו?
<פרידה ישראלי:>
אני לא יכולה לדבר בשם מדינות אחרות. לפי מה שאומרים, הערכות ודברים שאני שומעת, האמריקאים לפני שיצאו עם החקיקה הזאת וההסכם הגיעו להבנות עם המדינות הגדולות באירופה, כמו אנגליה, גרמניה, ספרד וכולי. הן היו גם המדינות הראשונות שיצאו בהכרזה שהן חותמות. הייתה הבנה שכשלה ידן של המדינות במלחמה מול מעלימי מס באמצעות החזקת חשבונות מחוץ לגבולות המדינה. למדינות אין בעצם שום דרך לאכוף את חוקי המס, הן לא יכולות להפעיל את החוק שלהן, אין להן דרך להשיג מידע, זה מאוד-מאוד קשה. לכן הדרך של חילופי מידע כדרך מיטבית כדי להילחם בהעלמות מס מחוץ לגבולות המדינה היא דרך מקובלת. 
בעצם אז החל תהליך, שאולי המירו אותו האמריקאים עם חקיקת הפטק"א, אבל מייד אחר-כך ה-OECD הצטרף לאותו תהליך, עם סטנדרט משלו שדומה מאוד-מאוד לחקיקת הפטק"א. ההבנה היא שכדי להגביר את השוויון במערכת המס ולא על-ידי הטלת מסים חדשים עוד ועוד, הדרך של מלחמה בהעלמות מס גם יכולה להגדיל את העוגה שנמצאת בידי המדינות, גם את השוויון, כי בדרך כלל המעלימים הגדולים במערכת המס הם בעלי ההכנסות הגבוהות. 
<היו"ר משה גפני:>
אולי תכניסי אותנו לאווירה. למה כשעושים הסכם על העברת מידע, שזה בסדר, זה חיובי, הוא לא הסכם שוויוני? אני שואל לגבי כל המדינות שחתמו על הסכם פטק"א עם ארצות-הברית. למה הן עשו את זה? למה הן לא דרשו הסכם שוויוני? מה שאנחנו נותנים לכם לגבי האזרחים האמריקאים תיתנו לנו לגבי אזרחים ישראלים. ואותו דבר ב-OECD.
<פרידה ישראלי:>
ב-OECD ההסכמים שוויוניים לחלוטין. רק מול ארצות-הברית אין שוויון. 
<היו"ר משה גפני:>
אז נחליף פה את הדגל ונשים את הדגל של ארצות-הברית? אז למה? חשבתי שכולם כך. 

<פרידה ישראלי:>
לא, לא. 

<היו"ר משה גפני:>
אז למה? עכשיו השאלה נשאלת ביתר-שאת. 

<פרידה ישראלי:>
הסטנדרט של ה-OECD הוא שוויון מלא בין כל המדינות בהסכמים ההדדיים שיהיו להן. בהסכמים של ארצות-הברית מול מדינות אחרות כרגע אין שוויון. 

<היו"ר משה גפני:>
מה עם מדינות ה-OECD מול ארצות-הברית?

<פרידה ישראלי:>
לא שוויוני. אותו דבר. ארצות-הברית לא עשתה אתנו משהו שונה. 

<רחל עזריה (כולנו):>
אנחנו כמו כולם. 

<היו"ר משה גפני:>
על זה שאלתי. לא ענית לי על השאלה. תכניסי אותי לאווירה הזאת.

<פרידה ישראלי:>
סליחה שלא הבנתי. 

<ספי זינגר:>
יש שוויון בין כולנו. אין שוויון בינינו ובין ארצות-הברית. 

<היו"ר משה גפני:>
הבנתי, עכשיו הבנתי את העובדות. 

<פרידה ישראלי:>
אין מדינה שקיבלה תנאים טובים יותר מישראל.

<היו"ר משה גפני:>
שאלתי אותך בהתחלה למה כל המדינות הללו חתמו על הסכם כזה. למה לא חתמו על הסכם שוויוני כמו בין המדינות עצמן?

<רחל עזריה (כולנו):>
כל אלה שהן לא מדינות ארצות-הברית יתאחדו? זה מה שאתה אומר?

<היו"ר משה גפני:>
אני שואל עלינו. 

<מנואל טרכטנברג (המחנה הציוני):>
זה נבוט גדול על-ידי ארצות-הברית שיש לה כוח אדיר. 
<רחל עזריה (כולנו):>
כולם צריכים להתאחד מול זה כדי שזה יקרה. 

<היו"ר משה גפני:>
אז אני שואל, אני רוצה לדעת. 

<מנואל טרכטנברג (המחנה הציוני):>
הרי יש להם יכולת להטיל סנקציות פיננסיות במערכת הפיננסית הבין-לאומית. רק לארצות-הברית יש את הכוח הזה. דרך אגב, זה קורה גם מול איראן. הכלי היחיד שארצות-הברית עדיין  מחזיקה הוא היכולת להטיל סנקציות שהן הרבה יותר מערכתיות מבחינה פיננסית. זה הכול. זה נחיתות מול ארצות-הברית. 

<היו"ר משה גפני:>
אנחנו יושבים מול הנציג האמריקאי ושואלים אותו: תגיד לי בבקשה אדוני – אומרים לו את זה באנגלית – אנחנו רוצים גם כן את כל הפרטים. למה שלא תיתן לנו? הרי מדובר באזרח ישראלי. מה הוא עונה? זה מה ששאלתי. 
<פרידה ישראלי:>
הוא עונה שהם מצטערים אבל זה מה שהמערכת שלהם עושה, כרגע הם יכולים להעביר רק את הנתונים האלה, וככה זה. 

כפי שאמרתי, הייתה החלטת ממשלה, נכרת הסכם בחודש יוני. מידת הגמישות שהאמריקאים אפשרו כדי להכניס דברים שמאפיינים את המדינה אל תוך ההסכם היא קטנה מאוד-מאוד. למשל נספח 1 להסכם, שכולל מה ה-due diligence שצריך לעשות ואיך להגיע לאזרחים אמריקאים, זה ברור שהם לא יכולים לעשות עם מדינה אחת דבר ששונה מאשר הם עושים עם המדינה השנייה, וכך גם בהסכם עצמו, וכך בהגדרות רבות, שלא יכלו לתת יתרון למדינה אחת לעומת מדינה אחרת. הם נתנו איזה מקום בנספח 2 להסכם, שכולל גופים ומוצרים, חשבונות מסוימים שיהיו פטורים מלדווח עליהם, או גופים שיראו אותם כאילו פטורים. שם הם נתנו מידה מסוימת של אפשרות לעשות הרחבות. יכולנו לגבי גופים מסוימים שלנו לתת את הפירוט של הדין שחל עליהם, את הרגולציה שחלה עליהם ולהסביר למה באותם גופים יש סיכון נמוך להעלמות מס ולבקש שיכללו אותם גם בין הגופים הפטורים. אציג דוגמה. בעוד שקרן פנסיה, למשל, הייתה פטורה ממס במודל שלהם כבר לפי ההסכם, קרן השתלמות – הם לא שמעו על דבר כזה, אז היינו צריכים לתת להם הסבר מה הדינים שחלים על קרן השתלמות, למה היא לא מכשיר להעלמת מס ומה אנחנו מבקשים, ובסופו של דבר למשל לגבי קרן השתלמות לשכירים, שיש בה הגבלות על שיעורי ההפקדות- - - 

<היו"ר משה גפני:>
האמריקאים לא שמעו על זה?

<פרידה ישראלי:>
לא. אנחנו היינו צריכים להבהיר. נתתי את זה כדוגמה. 

<היו"ר משה גפני:>
אין קרן השתלמות בארצות-הברית?

<פרידה ישראלי:>
כנראה שלא. אבל בוודאי שהם צריכים לשמוע מה הרגולציה, ואם זה גוף מפוקח, והאם יש מגבלות על ההפקדות וכולי. היו במקרים מסוימים הרחבות שעשינו להסכם, סוגים מסוימים של חשבונות שביקשנו לפטור, כמו למשל חשבון של ועד בית או ייפוי כוח של עורכי-דין, מה שנקרא escrow account, ייפוי כוח שמוחזק בו כסף שלא מזוהה על שם הבעלים בתקרה עד 300,000 שקל. 
<היו"ר משה גפני:>
הם פטורים מן ההסכם?

<פרידה ישראלי:>
היו חשבונות מסוימים שהצלחנו להציג את הרגולציה שחלה עליהם, והם אמרו: בסדר, לגבי חשבונות כאלה לא יצטרכו לזהות מי שולט עליהם, או לגבי גופים מסוימים אנחנו רואים אותם כאילו הם מצייתים להסכם. הם מוותרים על כך שלא יראו אותם כמוסדות פיננסיים. 

<היו"ר משה גפני:>
לא ביקשתם על גמ"חים. עלה הנושא הזה? 

<פרידה ישראלי:>
לגבי מוסדות ציבור, כאשר לגמ"חים יש מטרה ציבורית- - -  
<היו"ר משה גפני:>
יש בארצות-הברית גמ"חים?
<פרידה ישראלי:>
מה זה גמ"ח? איך מוגדר גמ"ח? 

<היו"ר משה גפני:>
אני שואל אם זה עלה בכלל, אם היה דיון על זה. 

<פרידה ישראלי:>
היה דיון ארוך מאוד על מוסדות ציבור. על כל גוף שאפשר היה לבקש פטור היה צריך להציג את הדין שחל עליו, הרגולציה שמסדירה אותו. הם היו צריכים להשתכנע שעל-פי הרגולציה כספים שמשמשים כמקורות לאותם גופים לא יכולים לשמש להעלמות מס, שההפקדות שם מוסדרות. הם היו מוכנים לקבל שיהיה פטור על גופים 9.2 שמאוגדים, שיש עליהם דין, שיש מי שמקבל דוחות במס הכנסה, שיש להם מטרה ציבורית, את זה הם היו מוכנים לקבל. אם מדובר בגוף שאין עליו רגולציה, והגמ"חים נכון להיום, למיטב הבנתי, לא מוסדרים אז בוודאי אין שום אפשרות לעמוד מול האמריקאים ולהסביר מדוע גוף כזה לא יכול לשמש להעלמת מס. 
<היו"ר משה גפני:>
אבל אז זה לא עלה? 

<פרידה ישראלי:>
לא עלה גמ"ח כגמ"ח. 

<היו"ר משה גפני:>
יש נושא כזה שפתאום הפטק"א נכנס פה. אם היו מדברים על זה והיו אומרים: אבל אין לו רגולציה, אז אתם צודקים. אבל לא דיברו בכלל. 

<פרידה ישראלי:>
היינו צריכים להציג גופים. הם ביקשו מאתנו, הייתה רשימה שהם נתנו לגבי כל גוף שמבקשים לגביו פטור, מה אנחנו צריכים לתת. 

<היו"ר משה גפני:>
יש בעיה של הרגולציה שם, בעיה שעומדת פה לדיון. היה צריך להעלות את זה בפטק"א. 

<פרידה ישראלי:>
אני לא חושבת שזה היה צריך לעלות. זה לא יכול היה לעלות. 

<היו"ר משה גפני:>
אני מקווה שיש פתרון, לפחות זמני. אני עוד לא שומע. 

<פרידה ישראלי:>
אנחנו מנסים להגיע להסדר ואנחנו מקווים שתוך ימים ספורים. 

<היו"ר משה גפני:>
אין לנו ימים ספורים. 

<פרידה ישראלי:>
אנחנו מחכים כרגע לאישור.

<היו"ר משה גפני:>
בסדר, אין לי טענות אליך. יש פתרון זמני בהתאם להסכם פטק"א. היינו צריכים לפרסם אותו כבר ביום רביעי אבל התארכו הימים. 
אני שואל, אני לא עוסק בגמ"חים עכשיו. הנושא הזה לא עלה. יש לזה גם הצדקה מבחינתנו, מבחינת מדינת ישראל. התעוררה בעיה. 
<פרידה ישראלי:>
לא רצינו ולא יכולנו להעלות מול האמריקאים משהו שאין לנו להביא ציטוטי חקיקה והסדרה שחלים על הגוף הזה ומבטיחים את ההתנהלות שלו לעניין המס. לכן הוא לא עלה. 
<היו"ר משה גפני:>
אבל זה לא עלה. 

<פרידה ישראלי:>
נכון, באופן ישיר גמ"ח לא עלה. 

חתמנו על הסכם עם האמריקאים ב-30 ביוני 2014. חקיקת פטק"א נכנסה לתוקף. היינו אמורים על-פי ההסכם להעביר מידע בספטמבר 2015. היה ברור שזה יהיה קשה מאוד ולכן במזכר ההבנות שחתמנו עם האמריקאים ביקשנו באופן מפורש שיתנו לנו אפשרות של דחייה בשנה אחת, והם באמת הבטיחו שאם הם ייווכחו לדעת שאנחנו פועלים לקידום הכניסה לתוקף של ההסכם ושל החקיקה וכולי הם יתנו דחייה בשנה של ההסכם. 

<היו"ר משה גפני:>
הם קצת מעליבים. אני ישראלי, אני נולדתי כאן, לא הייתי בארצות-הברית. עושים לנו הסכם רע ועוד גם עושים לנו טובה, מאריכים, ואנחנו עוד אומרים להם תודה רבה, באנגלית, אומרים להם thank you. עצוב הדבר הזה. אני בעד האמריקאים, חשובה מאוד הידידות שיש לנו עם ארצות-הברית, אבל יש לנו בעיות משלנו. אנחנו מבקשים ארכה, אז הם עושים לנו טובה?
<מיקי לוי (יש עתיד):>
כמה זמן אנחנו באיחור? 

<פרידה ישראלי:>
המידע צריך לעבור לראשונה לאמריקאים בספטמבר 2016. מכיוון שאנחנו צריכים לפרסם תקנות, וחקיקה שמסמיכה לתקנות – כל החקיקה שלפנינו היא חקיקת הסמכה. התקנות שיפורסמו הן שיופעלו. 
<היו"ר משה גפני:>
דרך אגב, רציתי לשאול, למה זה חקיקה שמסמיכה תקנות? למה זה לא חקיקה שיש בה את עיקרי הדברים ממש?

<פרידה ישראלי:>
עיקרי הדברים נמצאים עמודים על גבי עמודים בהסכם ובנספח 1. זה אין ספור חומר. יש מדינות שהכניסו את החקיקה לתוקף ב-2-3 שורות וכתוב שיהיה להסכם פטק"א תוקף של חוק ושם ההפניות להסכם הן בהיקף הרבה יותר גדול. אולי פרסמו גם אחר-כך חוזרים והסברים. אבל המדיניות של משרד המשפטים הייתה לעשות את זה במתכונת רחבה ולכן כל ההגדרות המשמעותיות, מה זה מוסד פיננסי,  מי זה בעל חשבון, נושא העיצומים, תיקונים בחוק איסור הלבנת הון, כל הדברים המשמעותיים נמצאים בהצעת החוק. לתקנות כבר יש אופי הרבה יותר טכני, ובעיקרן לפי נושאים: סוגים של חשבונות, ישויות, יחידים, חדשים, ישנים וכולי הם מפנים לנספח. בנספח יש את כל ההליך של ה-due diligence, של הזיהוי. הם יפנו לפסקאות מסוימות בנספח. בדרך אחרת אנחנו פשוט מגיעים לנפח שהוא בלתי אפשרי כמעט לספר החוקים. זאת המתכונת, וגם המתכונת הזאת מאוד-מאוד רחבה. 
<היו"ר משה גפני:>
כל ההגדרות המשמעותיות נמצאות בהצעת החוק? 
<פרידה ישראלי:>
כן. כל ההגדרות נמצאות בהצעת החוק. 
<היו"ר משה גפני:>
ואז יצטרכו לבוא תקנות?

<פרידה ישראלי:>
יבואו תקנות, והתקנות שהטיוטה שלהן כבר נכתבה- - -
<היו"ר משה גפני:>
זה ספרים?

<ספי זינגר:>
כפי שאמרה פרידה ישראלי, הרעיון היה שבחוק המסמיך הראשי יהיה את עיקרי הדברים. התקנות יש להן שני מאפיינים. ראשית, הן מאוד טכניות, מאוד פרטניות ולכן הן פחות מתאימות לחקיקה ראשית. שנית, היקף שיקול הדעת מצומצם בהן. בסך הכול הן מעתיקות את מה שנקבע בהסכם. לכן חשבנו שנכון יותר, גם מבחינת הצורך בבחינה של המחוקק- - -
<היו"ר משה גפני:>
מה זה "מה שנקבע בהסכם"? את מה שנקבע בהסכם הממשלה עשתה. צריך שיהיה פיקוח של הכנסת. 

<ספי זינגר:>
אמת.

<היו"ר משה גפני:>
אנחנו הולכים עכשיו לדון בהצעת חוק, אולי אפילו לאשר אותה. אנחנו צריכים את כל הפרטים בגלל שהעובדה שהממשלה החליטה לחתום על הסכם, אנחנו צריכים לקחת את זה בחשבון אבל צריך שיהיה פיקוח שלנו. 

<ספי זינגר:>
נכון. החוק פה בעצם יקבע שכל מה שמחוקק המשנה יוכל לעשות הוא רק בגבולות ההסכם, וכמובן המחוקק הראשי יגיד: אני מקבל את ההסכם, או לא מקבל. הרעיון הוא שהמחוקק הראשי יקבל את ההסכם, או לא יקבל את ההסכם, וכמובן יש אותו ויש גם תרגום שלו ואפשר לראות אותו, אבל הפרטים שלו אחרי זה, אחרי שמקבלים אותו- - -
<פרידה ישראלי:>
יש באתר שלנו תרגום. 

<ספי זינגר:>
אחרי שמקבלים אותו הפרטים שלו והיישום שלו, שהם באמת מאוד טכניים, חשבנו שבסדר שיהיו בחקיקת משנה. 

<אייל לב ארי:>
הבנו שההסכם המתורגם יצורף כנספח לתקנות. 
<ספי זינגר:>
כן. 

<היו"ר משה גפני:>
יש שאלות?

<אייל לב ארי:>
הוא יהיה הנוסח המחייב במקרה של מחלוקת בתוך ישראל?

<פרידה ישראלי:>
מחייב בדין הפנימי שלנו, לא מול האמריקאים. זה אחריות שלנו. 
<אייל לב ארי:>
אמרתי: בישראל. 

<רחל עזריה (כולנו):>
בואו נתחיל בהקראה. 

<היו"ר משה גפני:>
החלפנו תפקידים עכשיו? 

<רחל עזריה (כולנו):>
לא, פשוט נראה לי שזה חוק חשוב וחשוב להתקדם אתו. לא? זה אירוע חשוב למדינת ישראל. 

<היו"ר משה גפני:>
אין לי הרבה מה להגיד בעניין הזה. נקדיש להצעת החוק הזאת יומיים רצופים כנראה ואני מקווה שעד היומיים הרצופים האלה יהיו פתרונות לבעיות שהתעוררו ושהממשלה הזניחה. 
<רחל עזריה (כולנו):>
כמו למשל אילו בעיות?

<היו"ר משה גפני:>
יש בעיות פה ושם, לא משמעותיות. 

<רחל עזריה (כולנו):>
אז בואו נתקדם. 
<היו"ר משה גפני:>
לא נתקדם עם זה הרבה היום. 

<רחל עזריה (כולנו):>
הזמן שעובר לא טוב לנו. זה בעייתי. זה חוק דרמטי מאוד עבורנו, דרמטי מאוד עבור המשק הישראלי. מבחינתנו מערכת היחסים הקרובה עם ארצות-הברית חשובה. 
<היו"ר משה גפני:>
אבל החוק הזה יצר בעיות שצריך להתגבר עליהן. 

<רחל עזריה (כולנו):>
אם אנחנו מדברים על אותה בעיה- - 

<היו"ר משה גפני:>
אנחנו לא מדברים על שום דבר. 

<רחל עזריה (כולנו):>
- -נדמה לי שיש לה אולי פתרון זמני. אז אפשר להתקדם. 

<היו"ר משה גפני:>
בסדר. בניגוד לוועדה כאן שעובדת מהר, יש מקומות אחרים במזרח התיכון, בעיקר במדינת ישראל, שעובדים לאט.

<רחל עזריה (כולנו):>
אני לא יודעת. 

<היו"ר משה גפני:>
בסדר, מה לעשות, אנחנו עובדים מהר אבל יש מי שעובדים לאט, ויש נזק שנגרם כתוצאה מהשיהוי הזה. אני לא חסכתי בזמן. אגב גם האנשים שנמצאים כאן לא חסכו בזמן והיו ודנו ודיברו. יש פתרונות, לפחות זמניים.

<רחל עזריה (כולנו):>
אז בואו נתקדם אם יש פתרונות. 

<היו"ר משה גפני:>
אוכל לדבר אתך בארבע עיניים במשך היום?

<רחל עזריה (כולנו):>
אין שום בעיה, מתי שתרצה. 

<היו"ר משה גפני:>
נתחיל בהקראה. אם רחל עזריה אמרה אז אין ברירה... בשעה 11 נסיים את הישיבה. הגענו להגדרה "בעל שליטה" אבל היו שאלות לפני כן. 

<אייל לב ארי:>
בדיון הקודם לא חידדו את נושא "בעל חשבון". הוא נושא מהותי כי בסופו של דבר בעל חשבון הוא זה שלגביו צריך לזהות אותו, האם יש לגביו אינדיקציות שיש לו חשבונות קיימים ושהוא אמריקאי. יש שלוש קבוצות. יש חשבונות קיימים עד חתימת ההסכם; יש בעל חשבון של תקופת המעבר. 
<פרידה ישראלי:>
בעל חשבון זה בעל חשבון. 

<אייל לב ארי:>
אבל הטיפול וההתייחסות לכל בעל חשבון היא קצת שונה. לא בחוק אלא בעקבות ההסכם. יש את בעלי החשבון שקיימים עד חתימת ההסכם; יש את חשבונות המעבר עם חתימת ההסכם; ויש את החשבונות החדשים. לגבי כל סוג חשבון יש- - -
<פרידה ישראלי:>
כעת אתה נוגע בנושא שקשור כבר לתקנות, מה ה-due diligence, או איך נעשית חובת הזיהוי על כל אחד מבעלי החשבונות. יש לנו פה עוד ים של דברים שקשורים להסמכה. אנחנו בהגדרה "בעל חשבון". 
<היו"ר משה גפני:>
יש לי חשבון בבנק. מעבירים את הפרטים שלי לממשלת ארצות-הברית? איך מזהים אותי?
<פרידה ישראלי:>
באופן כללי, לגבי החשבונות הקיימים, אלה שהיו קיימים ביוני 2014, הבנק או המוסד הפיננסי אמור לסרוק את כל הרשומות האלקטרוניות שלו. 

<היו"ר משה גפני:>
זה בנק, חברת ביטוח וקרן השתלמות?

<פרידה ישראלי:>
אם קרן השתלמות לשכירים, למשל, נחשבת כגוף פטור אז היא לא צריכה. 

<היו"ר משה גפני:>
זאת ההסכמה שאליה הגעתם עם ארצות-הברית?

<פרידה ישראלי:>
כן, או קופות גמל. 

<היו"ר משה גפני:>
אז נדבר על אלה שכן חייבים. יש לי חשבון שם. 
<פרידה ישראלי:>
לגבי החשבונות הקיימים בעת תחילת ההסכם, המוסד הפיננסי צריך לסרוק את הרשומות האלקטרוניות ולראות אם יש אינדיקציות, שקבועות בנספח, לאמריקאים. למשל אם כתוב שהוא אזרח, אם יש מקום לידה בארצות-הברית, אם יש מספר טלפון שמקושר לארצות-הברית. 
<היו"ר משה גפני:>
אם הייתי נולד בארצות-הברית ועליתי לארץ בגיל שנתיים או בגיל 10 – כמו בפניות שהגיעו אליי – ויש לי חשבון באחד הבנקים בישראל. סורקים את זה ורואים שנולדתי בארצות-הברית, אז החשבון שלי עובר לממשלת ארצות-הברית לפי החוק הזה?
<פרידה ישראלי:>
כן. תהיה לך אפשרות בהתאם לתקנות, יש פה גם הסמכה של דרכים להוכיח שלמרות שאתה נחזה להיות אמריקאי אתה לא. נניח שכתוב: מקום לידה – ארצות-הברית. הרי קריטריון האזרחות בארצות-הברית הוא מקום הלידה, כלומר מי שנולד בארצות-הברית הוא כנראה אזרח. 
<היו"ר משה גפני:>
נולדתי בארצות-הברית אבל אני ישראלי לכל דבר, אין לי שום קשר עם ארצות-הברית. 
<פרידה ישראלי:>
תצטרך להראות שוויתרת על האזרחות, איזו תעודה שמעידה על כך שאתה כבר לא אזרח ארצות-הברית. אם אין לך דבר כזה ואתה אזרח אז המידע עליך צריך לעבור. 
<היו"ר משה גפני:>
אבל אין לי שום קשר שם. 

<רחל עזריה (כולנו):>
חבר הכנסת גפני, זה הצעת החוק, זה הסיפור. 

<מיקי לוי (יש עתיד):>
האפשרות היחידה, גם אם הגעת לישראל בגיל שנתיים- - - 
<היו"ר משה גפני:>
תגידי, את בסדר? את מאוד לוחמנית. 

<רחל עזריה (כולנו):>
אם אתה חבר כנסת והייתה לך אזרחות אמריקאית אתה צריך לוותר עליה כבר. 
<היו"ר משה גפני:>
אני לא חבר כנסת. אני אזרח. פנתה אליי אזרחית ואמרה: עליתי לארץ בגיל 10, אין לי קשר לארצות-הברית. 
<רחל עזריה (כולנו):>
 
אז או שתוותר על האזרחות- - -
<היו"ר משה גפני:>
למה את מתקפלת כך בפני ארצות-הברית? ריבונו של עולם, יאללה. 
<רחל עזריה (כולנו):>
אני חובבת ארצות-הברית. 

<מנואל טרכטנברג (המחנה הציוני):>
אתן לך דוגמה מן החיים. 
<היו"ר משה גפני:>
קודם כול, אני אוהב להתווכח עם רחל עזריה מידי פעם בפעם. יכול להיות שאת צודקת. אני חייב ללבן את העניין הזה בגלל שיש דברים שהממשלה חתמה עליהם ומותר לנו לשנות. 

<רחל עזריה (כולנו):>
ברור, זה אחד התפקידים שלנו.

<היו"ר משה גפני:>
כתל-אביבי ההתנהלות הזאת נשמעת לי רע. והם עוד עושים לנו טובה על ההארכה.

<רחל עזריה (כולנו):>
אבל בהגדרה "בעל חשבון" – זה השלב של הדיון. 

<היו"ר משה גפני:>
הגברת שפנתה אליי באה בתלונות צודקות. העברתי את זה גם ללשכה המשפטית, שיבדקו, שיכול להיות שזה לא חל עליה. זה לא בסדר. היא אומרת: אין לי שום קשר עם ארצות-הברית.

<מיקי לוי (יש עתיד):>
שתוותר על האזרחות שלה. אין פתרון אחר. 
<רחל עזריה (כולנו):>
זה התהליך שארצות-הברית עושה. הם בעצם אומרים לאנשים: אל תחזיקו אזרחויות סתם. 

<מנואל טרכטנברג (המחנה הציוני):>
אציג לך דוגמה מן החיים. הבת השלישית שלי נולדה לנו בשבתון בארצות-הברית בסטנפורד. כאשר הייתה בת 3 חודשים חזרנו לארץ והיא עלתה לארץ. עד היום אין לה שום קשר עם ארצות-הברית. היא בצבא קבע. היא נופלת אל תוך ההגדרה הזאת. 
<היו"ר משה גפני:>
הדבר הזה בסדר?

<רחל עזריה (כולנו):>
זו המציאות. 

<היו"ר משה גפני:>
התפקיד שלנו לשנות. לא מסכימים לסעיף הזה. 

<רחל עזריה (כולנו):>
אבל המחיר שנשלם- - - 

<היו"ר משה גפני:>
הבת של טרכטנברג נמצאת בצבא קבע. לא ימסרו את הפרטים שלה לארצות-הברית. 

<מיקי לוי (יש עתיד):>
אבל מכיוון שהיא הייתה בת 3 חודשים אז אבא שלה, שהוא איש עשיר לצורך העניין, אולי מכניס לחשבון שלה מיליארד דולר. 
<ג'ק בלנגה:>
זה מתנה חייבת במס בארצות-הברית. היא אזרחית אמריקאית והיא צריכה לשלם מס. 
<מיקי לוי (יש עתיד):>
היא נופלת בחובת הדיווח, לא יעזור.

<פרידה ישראלי:>
רק בארצות-הברית, להבדיל ממדינות אחרות, אתה חייב במס לפי אזרחות. הרי אני לא מייצגת את אזרחי ישראל שחיים בארצות-הברית, הם שונים. גם כשהם חתמו אתנו על האמנה למניעת כפל מס, יש שם סעיף שאומר שהדדיות החלוקה לא מונעת מהם להטיל מס על אזרחים שלהם. 
<היו"ר משה גפני:>
תגידו לארצות-הברית, למי שאתו אתם באים בדברים: לא לקחתם בחשבון כאשר חתמתם על ההסכם שיהיה יושב-ראש ועדת כספים משוגע... לא לקחתם את זה בחשבון. הבת של טרכטנברג לא תעביר פרטים לארצות-הברית. 
<פרידה ישראלי:>
היא יכולה לוותר על האזרחות האמריקאית. 

<רחל עזריה (כולנו):>
מה קרה? זה להסגיר לצבא הצאר? כולה להעביר פרטים של חשבון. גפני, תגיד לי, מה קרה לך? לארצות-הברית יש את השיטה שלה, בין אם אוהבים אותה או לא אוהבים אותה. כפי שאזרח ישראלי- - -
<היו"ר משה גפני:>
זה תבוסתנות. 

<רחל עזריה (כולנו):>
איזו תבוסתנות? 

<היו"ר משה גפני:>
הבת של טרכטנברג לא תעביר פרטים. 

<רחל עזריה (כולנו):>
כפי שהבת של טרכטנברג יכולה לקבל ביטוח לאומי.
<היו"ר משה גפני:>
היא תעביר פרטים לארצות-הברית? זה עולה בדעתך?

<רחל עזריה (כולנו):>
שתוותר על האזרחות האמריקאית שלה. אבל היא יכולה לקבל ביטוח לאומי. זו השיטה האמריקאית. אתה בוחר האם להיות חלק מן האזרחות האמריקאית או לא. כפי שאתה מקבל את הביטוח הלאומי כך אתה צריך לשלם מס. זו המציאות. 

<היו"ר משה גפני:>
זה סעיף בהצעת החוק? נשנה את זה. 

<פרידה ישראלי:>
אי אפשר לשנות את זה. 

<רחל עזריה (כולנו):>
אתה לא יכול לשנות. 

<היו"ר משה גפני:>
נגיע לזה. נלך לפי הסדר. זה נראה משולל היגיון לחלוטין, באמת. העברתי לכם פנייה. 

<פרידה ישראלי:>
העברת פנייה ושלחנו תשובה. 

<היו"ר משה גפני:>
עדיין לא קיבלתי תשובה. רחל עזריה, אדבר אתך אחרי כן. האמיני לי, אני לא עושה סתם דברים, את יודעת. פה בוועדה חוקקתי את הכי הרבה חוקים, יותר מכל ועדה אחרת, בפרק הזמן הכי קצר, ברוב המקרים בתמיכה של הקואליציה והאופוזיציה.  

<רחל עזריה (כולנו):>
גפני, כולנו עפר לרגליך, אבל בסיפור הזה זאת המציאות שלנו, ופה אנחנו קואליציה ואופוזיציה, שים לב. 

<היו"ר משה גפני:>
הבת של טרכטנברג לא תגיש מידע לארצות-הברית. 

<פרידה ישראלי:>
אם כל מה שיש לה זה פיקדונות עד 50,000 דולר אז אין בעיה. 

<רחל עזריה (כולנו):>
אז היא לא תגיש כלום. 

<היו"ר משה גפני:>
שלא יבדקו מה שיש לה ומה שאין לה. מה הדבר הזה?
<ג'ק בלנגה:>
אני מלשכת רואי החשבון. חשוב מאוד לציין שיש אלפי אזרחים אמריקאים כאלה שהם תושבי ישראל, כמו הדוגמה של הבת של טרכטנברג, שכרגע לא מגישים דוחות מס בארצות-הברית. 
<רחל עזריה (כולנו):>
למרות שהם חייבים על-פי החוק האמריקאי. 

<ג'ק בלנגה:>
נכון. לכן אנחנו מכניסים כאן אלפי אנשים להיות בסטטוס של עבריינים, הופכים אותם לעבריינים. 

<היו"ר משה גפני:>
לא הבנתי את מה שאתה אומר. כל אותם אזרחים אמריקאים שגרים בישראל צריכים על-פי החוק למסור דוח לממשלת ארצות-הברית והם לא מוסרים. 

<ג'ק בלנגה:>
לא כולם, חלקם. 

<היו"ר משה גפני:>
חלק לא מוסרים. אחרי שיהיה החוק הזה אז יהיה עוד חוק שאומר שהם צריכים למסור, ולא ימסרו. מה יקרה?
<ג'ק בלנגה:>
הבנק יעביר את המידע לרשות המסים, ורשות המסים תעביר את המידע לארצות-הברית וארצות-הברית תבקש מהם דוחות. 

<היו"ר משה גפני:>
מה שהיה לפני חקיקת החוק הזה, אני צריך למסור דיווח לממשלת ארצות-הברית, אני צריך למלא את הדוח ולהעביר לממשלת ארצות-הברית. אם לא דיווחתי אז עברתי על החוק אבל לא קרה כלום. יש קנסות, אבל לא חשוב. עכשיו על-פי החוק הזה הבנק פשוט ייקח מבלי ידיעתי את הפרטים שלי, ימסור לרשות המסים, ורשות המסים תמסור את זה לארצות-הברית. זה יהיה ההבדל.  

<ג'ק בלנגה:>
נכון. אני מרוויח משכורת של 100,000 שקל בישראל ויש לי מיליון שקל בחשבון. עכשיו רשות המסים תדע שאני מעלים מס בארצות-הברית.
<היו"ר משה גפני:>
והיא תעביר את המידע לממשלת ארצות-הברית על-פי הפטק"א. האמריקאים יידעו שאני מעלים מס אצלם עכשיו. 
<פרידה ישראלי:>
לא, הם יידעו שיש לך מיליון שקל בחשבון. 

<ג'ק בלנגה:>
הם יידעו שאני לא מגיש דוחות. בדרך כלל זה אוטומטית גורר עבירת מס אמריקאית, שהיא מאוד-מאוד חמורה, הרבה יותר חמורה מדיני המס של מדינת ישראל. מדובר פה באלפי אנשים.

<פרידה ישראלי:>
גם היום האמריקאים יכולים לראות מי מגיש להם דוחות ומי לא. 

<ג'ק בלנגה:>
אבל זה חוק ישראלי. אנחנו לא בחקיקת מס אמריקאית כרגע.

<פרידה ישראלי:>
זה לא נכנס לכיס שלו. זה רק דיווח של הפרטים. 
<מיקי לוי (יש עתיד):>
כדאי לבטל את האזרחות האמריקאית. 

<ג'ק בלנגה:>
אתה אומר דבר נכון, אבל צריך לאפשר לאותם אזרחים, לתת להם זמן וליידע אותם שמידע אודותיהם הולך להימסר לרשויות המס האמריקאיות, ואם הם רוצים לוותר על האזרחות יהיו להם למשל חודשיים לוותר על האזרחות.
<פרידה ישראלי:>
יידענו על זה, פרסמנו מודעות בעיתונות.

<ג'ק בלנגה:>
גם רשות המסים הודיעה שצריך להגיש דוח למי שעושה מחזור בניירות ערך של מעל 800,000 שקל אבל אף אחד לא יודע את זה. אני לא יודע למי הודעתם. אני לא בטוח שהבת של טרכטנברג יודעת כרגע שהיא הולכת להיות מדווחת בארצות-הברית, אני לא בטוח בזה בכלל. 

<רחל עזריה (כולנו):>
באמת, אני פשוט לא מבינה את זה. 

<פרידה ישראלי:>
מה אתה מציע? להפר את ההסכם מול האמריקאים?
<ג'ק בלנגה:>
לא כך אמרתי. אמרתי: ליידע. 
<רחל עזריה (כולנו):>
לא להחיל את ההסכם הזה? אתה מוכן לקחת אחריות על כך שאנחנו לא נחיל את ההסכם הזה? נו, באמת. 

<ג'ק בלנגה:>
אמרתי שצריך למסור הודעה בכתב.

<רחל עזריה (כולנו):>
אגב, לבטל אזרחות עולה 10,000 שקל. 

<פרידה ישראלי:>
פרסמנו "קול קורא" בעיתון, יידענו.

<היו"ר משה גפני:>
אני לא מבין למה את כל-כך מגנה. יכול להיות שלא תהיה ברירה ונצטרך לעשות את זה, אבל זה הולך להיות חוק רע. עשיתי הרבה חוקים רעים. עשיתי גם את הנומרטור בגלל שמשרד האוצר ביקש. אז מה?

<רחל עזריה (כולנו):>
אבל זו המציאות. 

<היו"ר משה גפני:>
זה חוק רע. 

<מיקי לוי (יש עתיד):>
אם לא מחוקקים את החוק הזה, מה הסנקציות שממשלת ארצות-הברית תטיל על מדינת ישראל?

<פרידה ישראלי:>
יהיה את הסנקציה של 30% ניכוי במקור של כל התשלומים שיש להם מקור אמריקאי, שזה פגיעה קשה מאוד במוסדות הפיננסיים. ויש עוד דבר, היום מוסדות פיננסיים מזהים אחד את השני בעולם לפי אותו מספר שניתן להם כרשומים באתר של ה-IRS כמי שמתכוונים לציית להוראות פטק"א. מוסדות פיננסיים בעולם, לפי הערכה, המוסדות הגדולים לא יעבדו עם הבנקים בישראל אם הבנקים בישראל לא יצייתו לזה.
<רחל עזריה (כולנו):>
בבקשה. אנחנו לא בדיון הזה בכלל. 
<פרידה ישראלי:>
יהיה נידוי של המערכת הפיננסית הישראלית על-ידי המערכת הפיננסית העולמית. 
<רחל עזריה (כולנו):>
טרכטנברג, אתה מוכן שבזכות הבת שלך בנקים בעולם לא יעבדו עם בנקים בישראל?
<מנואל טרכטנברג (המחנה הציוני):>
אני סיפרתי סיפור, זה הכול. 

<מיקי לוי (יש עתיד):>
זה נזק אדיר מאוד. 

<רחל עזריה (כולנו):>
זה נזק אדיר. אנחנו לא יכולים לקחת את הסיכון הזה. 

<פרידה ישראלי:>
אני גם לא אוהבת את הדבר הזה. 

<רחל עזריה (כולנו):>
אבל זו המציאות שלנו.

<היו"ר משה גפני:>
סיכום חלקי של הדברים. 
הבת של פרופסור טרכטנברג לא אשמה בכל מה שאתם עושים ושאנחנו עושים. זה קודם כול הסעיף הראשון. 

הסעיף השני, החוק הזה הוא חוק רע בגלל שהוא יכניס אלפי אנשים למעגל שהם לא רוצים להיות בו. הם יצטרכו לנקוט בהרבה פעולות שהן רעות מבחינתם. יש תת סעיף על אנשים שאינם קשורים בכלל לכל העניין בארצות-הברית, הם נולדו שם אבל הם חיים כאן, כל הדברים שלהם נמצאים כאן בארץ. העובדה שהם קשורים לעניין הזה – זה רע מאוד. 
האלטרנטיבה ייתכן, כפי שזה מתואר כאן, כפי שגם ידעתי קודם, גרועה יותר, מכיוון שהמציאות הזאת, אחרי שממשלת ישראל חתמה על הסכם, וגם המציאות שאנחנו עומדים בפני סנקציות שיכולות להיות גרועות יותר מאשר כל מה שנלווה לעניין, את כל הדברים הללו נצטרך לשקול ולקבל החלטה, וכנראה נקבל החלטה לאשר את הצעת החוק. 
מה שאני הולך לעשות בדרך, אמרתי שנקיים כנראה דיון רצוף על הצעת החוק הזאת. אנסה לשנות. אתם תצטרכו להיות יותר גמישים בעניין הזה. אי אפשר יהיה לאשר את זה ככתבו וכלשונו. אני לא יודע איך מצביעים על דבר כזה, על דברים שגובלים באבסורד. אני לא רוצה לפגוע במרקם היחסים שלנו עם ארצות-הברית, אני יודע מה התוצאה של זה, אבל צריך להיות יותר חזקים. יכול להיות שכאשר עשיתם את ההסכם הלכתם עד קצה גבול היכולת. כנראה למדינה יש כוח שהיא יכולה להמשיך עוד קצת. יש אנשים שנצטרך להוציא אותם מכלל החוק, יש אנשים שלא צריכים להיות בתוך המכלול, גם בלי לוותר על אזרחות. אפשר לחשוב – ויתור על אזרחות גם עולה הרבה כסף. במהלך הדיון אני מבקש מנציגי הממשלה, כולל משרד המשפטים, בוודאי מפרידה ישראלי, לגלות יותר גמישות. 
זה חוק קשה ולא פשוט. תהיה ביקורת ציבורית קשה על המצב הזה. כפי שפנו אלי וכפי שעולים פה שמות ונושאים, יבואו עיתונאים וימצאו דברים שיהיו בגבול האבסורד. אני אומר שוב, אני בעד היחסים עם ארצות-הברית. המדיניות שלנו – אני מדבר על המפלגה שלי – היא להיות במערכת יחסים טובה עם ארצות-הברית, אני לא רוצה לפגוע בזה, אבל צריך להיות חזקים בהסכם הזה. הוא הסכם לא שוויוני. הסבירו לי שלארצות-הברית יש כוח. לא ידעתי קודם...
<רחל עזריה (כולנו):>
אני שמחה להיות לעזר. 

<מנחם אליעזר מוזס (יהדות התורה):>
אדוני היושב-ראש, זו עמדת הסיעה כולה, לא רק עמדתך שלך. 

<אחמד טיבי (הרשימה המשותפת):>
אתה מזכיר לי את חבר הכנסת לשעבר יצחק ג' גאגולה מש"ס שבנאומים בני דקה איים על ג'ורג' בוש בתוך מליאת הכנסת. אגב, לדרבי יש חוקים משלו...
<מיקי לוי (יש עתיד):>
ובוש נבהל מזה והסמיק... 

<היו"ר משה גפני:>
באחד הדיונים פה מישהו אמר: נעשה לארצות-הברית כך וכך וכך. אמרתי: בסדר, נפסיק להם את הסיוע...

<פרידה ישראלי:>
בישיבה הקודמת קראנו את ההגדרה "בעל חשבון". אפשר היה להבין, ואת זה אני רוצה לתקן, שכבעל חשבון לעניין פטק"א נחשב גם הבעלים הרשום וגם הנהנה מכספי החשבון. פה אני רוצה להבהיר שלא, ההגדרה "בעל חשבון" מכוונת בעצם למי שנקרא הבעלים שביושר בזכויות בחשבון, מי שנהנה מפירות החשבון. אם חשבון רשום על שם אחד אבל הנהנה הוא מישהו אחר אז אותו אדם שלטובתו החשבון – אותו יראו כבעל החשבון. 
נשאלתי פה בהתחלה לגבי המועדים השונים. האבחנה היא בסך הכול ב-due diligence שצריך לעשות לגבי לכל אחד מבעלי החשבונות. בחשבונות הקיימים אנחנו הולכים לפי הרשומות האלקטרוניות שבידי המוסד הפיננסי, שהוא סוקר אותן ורואה אם יש אינדיקציות לאמריקאיוּת, ואם יש אינדיקציה אז הוא מעביר את המידע, ואם אין אז לא. העברת המידע היא גם בכפוף למקרים מסוימים שמועברת הודעה ללקוח שיש עליו אינדיקציה כזאת וכזאת ויש פירוט איך הוא יכול להזים את זה שהוא נחזה להיות אמריקאי. ויש אחר-כך את החשבונות החדשים שנפתחו מאז 30 ביוני 2014 ועד הכניסה לתוקף של ההסכם, שנפתחו כאילו היו צריכים להיקרא חשבונות חדשים ובגלל שהם לא נחשבו עדיין ההסכם לא חל אז יש לגביהם הנחיות מיוחדות של הוראות מעבר. במסגרת הזאת, לגבי חשבונות חדשים כבר יש סטנדרטים יותר מדויקים שהמוסדות הפיננסיים צריכים לעמוד בהם. כל מי שפותח חשבון, יש נוהל פתיחת חשבון, צריך לתת הצהרה עצמית. 
<מנחם אליעזר מוזס (יהדות התורה):>
אדוני היושב-ראש, אולי אפשר לחכות עם אישור הצעת החוק הזאת עד אחרי הבחירות בארצות-הברית? 

<היו"ר משה גפני:>
אתם מוכנים לקחת את חבר הכנסת מוזס כדי שייעץ לכם?

<ג'ק בלנגה:>
אני מבקש לומר משפט אחד. שהבנקים יהיו מחויבים ליידע את אותם לקוחות שהולכים להעביר עליהם את המידע. 
<היו"ר משה גפני:>
נדבר על זה. 

אני מודה לכם על הדיון. 

אני עושה הפסקה של חצי שעה ואז נדון על הפרטת "פרזות" ולאחר מכן על הפרטת חברת "מזח תיירות אילת". נחזור ונתכנס בשעה 11:30

<הישיבה ננעלה בשעה 11:00.>

